Ramaphosa veroordeel geweld terwyl nog vragmotors brandNog ‘n vragmotor brand in die voortgesette vlaag geweld. (Foto: Twitter) Pres. Cyril Ramaphosa het die voortgesette geweld teen vragmotorbestuurders en die verwoesting van eiendom wat daarmee gepaardgaan, veroordeel, maar ook die polisie geloof vir die inhegtenisnemings wat reeds in verband met sommige voorvalle gedoen is. Die Road Freight Association (FRA) het vandeesweek in ŉ brief aan Ramaphosa gesê die aanvalle lei tot die verwoesting van nie net lewens nie, maar ook maatskappye, werksgeleenthede, ekonomiese bedrywighede, goedere, voertuie en fasiliteite. “Dit is sabotasie, ŉ openlike oorlog op Suid-Afrika se ekonomie en sy burgers. Ons moet dit nou stopsit en diegene verantwoordelik vir die aanvalle in hegtenis neem en vir hul dade laat boet,” het Gavin Kelly, uitvoerende hoof van die FRA, gesê. Die aanvalle duur nou al maande lank. In die jongste voorval is minstens twee vragmotors Woensdagoggend op die N12 by Daveyton aan die Oos-Rand aan die brand gesteek. Video update: #TruckDriversShutdown Two trucks torched on N12 at Etwatwa offramp, near Daveyton pic.twitter.com/CcIjq2uKTA — SA Trucker (@rsa_trucker) November 25, 2020 Ramaphosa het sy medelye betuig met die gesinne en kollegas van diegene wat in die geweld en intimidasie die afgelope ruk dood is. Die president sê ook hy is diep bekommerd oor die uitwerking van die geweld op die betrokke ondernemings en die ekonomiese ontwrigting wat dit veroorsaak. “As Suid-Afrikaners kan ons onmoontlik die sinlose en bloedige wetteloosheid waarmee die padvragbedryf geteiken word, duld. Ons kan nie hierdie verlies aan lewe en vernietiging van eiendom duld nie.” Ramaphosa het die inhegtenisnemings wat ná sommige aanvalle in Gauteng gedoen is, geloof en sê hy is vol vertroue dat oortreders in die res van die land ook aan die pen sal ry. Hy het ook die minister van indiensneming en arbeid, Thulas Nxesi, asook die ministers van vervoer, binnelandse sake en polisie opdrag gegee om ŉ verslag oor die voorvalle aan hom voor te lê. Protesters targeting trucks such as these, are a whole massacre waiting to happen pic.twitter.com/tXeq7spub7 — SA Trucker (@rsa_trucker) November 20, 2020